**Ο ΚΑΡΑΓΚΙΟΖΗΣ ΣΤΙΣ ΘΕΡΜΟΠΥΛΕΣ**

Εισαγωγή: Εμφανίζεται στη σκηνή ο Καραγκιόζης με τα κολλητήρια, υπό τη συνοδεία της γνωστής μουσικής και, αφού τελειώσει η μουσική, κάνει ερωτήσεις στα παιδιά για να δει τι έμαθαν φέτος στο σχολείο και αν θα περάσουν στην επόμενη τάξη. Οι ερωτήσεις του αφορούν κυρίως στο μάθημα της Ιστορίας, τα Κολλητήρια γελοιοποιούν ως συνήθως την υπόθεση και τον πατέρα τους και στο τέλος ανακοινώνουν την παράσταση. Αποχωρούν από τη σκηνή με συνοδεία μουσικής, λέγοντας την κλασική φράση: «Θα φάμε, θα πιούμε και νηστικοί θα κοιμηθούμε…».

1η Σκηνή: Ο Πασάς καλεί τον Χατζηαβάτη και του ζητάει να πετάξει στα σκουπίδια μια περίεργη μηχανή που του έφερε ένας τρελοεπιστήμονας στο Σεράι, λέγοντάς του ότι μπορεί τάχα να ταξιδέψει στον χρόνο. Ο Πασάς βρίσκει αστεία αυτή τη δήλωση, δεν πιστεύει κάτι τέτοιο και είναι μάλιστα πολύ θυμωμένος γιατί αυτή η μηχανή έχει επάνω της πολλά ρολόγια που κάνουν συνέχεια θόρυβο και δεν τον αφήνουν να κοιμηθεί. Του ζητά λοιπόν να την «ξεφορτωθεί» και αποχωρεί στο Σεράι.

2η Σκηνή: Ο Χατζηαβάτης αναλαμβάνει να εκτελέσει τη διαταγή του Πασά και ως συνήθως στην υπόθεση αυτή θα μπλέξει τον φίλο του τον Καραγκιόζη. Τον φωνάζει λοιπόν για να δούνε από κοινού τι θα κάνουν. Ακολουθεί η γνωστή σκηνή, στην οποία ο Χατζηαβάτης φωνάζει έξω από την παράγκα του Καραγκιόζη, ο οποίος βγαίνει θυμωμένος γιατί ο φίλος του τον ξύπνησε την ώρα που ονειρευόταν ότι έτρωγε φασολάδα. Ο Χατζηαβάτης (Χατζατζάρης για τον Καραγκιόζη) του δείχνει την χρονομηχανή και του εξηγεί τι του ζήτησε ο Πασάς να κάνει. Ο Καραγκιόζης την περιεργάζεται για λίγο και αποφασίζει να δώσει τη χρονομηχανή στα παιδιά του για να παίζουν και να περνάνε την ώρα τους μιας και δεν έχουν πολλά παιχνίδια.

3η Σκηνή: Ο Χατζηαβάτης φεύγει κι ο Καραγκιόζης μένει μόνος του στη σκηνή και περιεργάζεται την περίεργη αυτή μηχανή. Σκέφτεται φωναχτά και λέει στο κοινό ότι αυτό το παιχνίδι θα αρέσει πολύ στα Κολλητήρια του. Πειράζει τα ρολογάκια της μηχανής και μπαίνει μέσα να καθίσει στη θέση, την οποία βρίσκει πολύ άνετη για ξάπλα, όταν ξαφνικά… η μηχανή παίρνει μπρος και τον μεταφέρει, πού αλλού; στις Θερμοπύλες, ακριβώς έξω από τη σκηνή του Λεωνίδα!

4η Σκηνή: Η μηχανή προσγειώνεται χωρίς ο Καραγκιόζης να γνωρίζει πού ακριβώς βρίσκεται. Βγαίνει από την χρονομηχανή, φοβισμένος και γεμάτος απορία κοιτάζει γύρω του. «Ωχ μανουλίτσα μου, παιδιά, αυτό το πράγμα δούλεψε, πού να βρίσκομαι άραγε; Α, ρε Χατζατζάρη, τι μου ‘κανες!» Εκείνη ακριβώς τη στιγμή βγαίνει ο Λεωνίδας από τη σκηνή του και πλησιάζει τον Καραγκιόζη. Ο Καραγκιόζης τον κοιτάζει από πάνω ως κάτω και περιεργάζεται τη στολή του. Η σκηνή δανείζεται στοιχεία από τη γνωστή συνάντηση του Καραγκιόζη με τον Μέγα Αλέξανδρο. Τον ρωτάει γιατί τα φοράει όλα αυτά και ο Λεωνίδας του εξηγεί. Πρώτα βεβαιώνεται ότι δεν είναι εχθρός ή κάποιος προδότης σαν τον Εφιάλτη. Ο Καραγκιόζης αντιλαμβάνεται επιτέλους πού τον έχει φέρει η χρονομηχανή και τον διαβεβαιώνει ότι είναι Έλληνας και όχι εχθρός Πέρσης. Ο Λεωνίδας τότε του ανακοινώνει ότι έχουν αποχωρήσει οι Αθηναίοι και έχει μείνει αυτός με τους 300 Σπαρτιάτες και τους 700 Θεσπιείς. Του ζητάει να πολεμήσει μαζί τους και να πάει αμέσως να ετοιμαστεί για την αυριανή μάχη. Τον στέλνει να φάει καλά το αγαπημένο του φαγητό (φασολάδα…) και να ντυθεί με τη στολή του. Ο Καραγκιόζης, αν και φοβάται για όσα θα ακολουθήσουν, δεν διστάζει να πάει για φαγητό, ακολουθεί τη μυρωδιά… «που του έχει σπάσει τη μύτη» και αποχωρεί προς την αντίθετη κατεύθυνση.

5η Σκηνή: Ακούγεται από μέσα ο Καραγκιόζης να τρώει και να επευφημεί το υπέροχο φαγητό. Ξαναβγαίνει στη σκηνή ντυμένος με πανοπλία, περικεφαλαία και κρατάει την ασπίδα του. Ανακοινώνει στο κοινό ότι τέτοιο νόστιμο φαΐ δεν έχει ξαναφάει και δείχνει με χαρά στο κοινό τη στολή του. Όμως, επειδή γνωρίζει τι θα συμβεί αύριο στη μάχη και θέλει να γλιτώσει τη ζωούλα του, αποφασίζει να γυρίσει πίσω και να μην πολεμήσει. Γρήγορα, πριν προλάβει να τον δει ο Λεωνίδας, μπαίνει πάλι στη χρονομηχανή και προσπαθεί όλο αγωνία να την κάνει να δουλέψει. Η μηχανή παίρνει μπρος κι ο Καραγκιόζης πετάει μαζί της για την επιστροφή. Χαιρετάει χαρούμενος το κοινό και ανακοινώνει τη λήξη της παράστασης.

Λίγα λόγια για την παράσταση:

Στόχος της συγκεκριμένης παιδικής παράστασης ήταν να συνδυαστούν στοιχεία από την ιστορία που διδάχθηκαν φέτος τα παιδιά (Δ΄ Δημοτικού) με το παραδοσιακό Θέατρο Σκιών και ιδιαίτερα τον Καραγκιόζη. Αποτελεί παράδοση η σύνδεση του Καραγκιόζη με ιστορικά πρόσωπα, όπως με τον Μέγα Αλέξανδρο ή με τον καπετάνιο της ελληνικής επανάστασης του 1821 τον Αθανάσιο Διάκο. Άλλοτε, στα ηρωικά όπως λέγονται έργα, τον βλέπουμε άλλοτε να «βοηθάει» στην εξολόθρευση του φιδιού κι άλλοτε να ακολουθεί στη μάχη τον ήρωα του ’21 και τάχα μου να πολεμάει μαζί του. Πάντοτε όμως υπερισχύουν τα στοιχεία εκείνα του Καραγκιόζη, που δημιουργούν γέλιο στο κοινό και τον βοηθούν να γλιτώνει από τις δύσκολες καταστάσεις.

Παρόμοια κι εδώ, τα παιδιά αξιοποίησαν την εμπειρία τους, δηλαδή τη γνώση τους τόσο γύρω από την ιστορία όσο και από το παραδοσιακό Θέατρο Σκιών και δημιούργησαν μια πρωτότυπη παιδική παράσταση. Εμπνεύστηκαν την υπόθεση και κατασκεύασαν τις φιγούρες. Έπειτα από δοκιμές, προσπάθειες, αρκετούς αυτοσχεδιασμούς και πρόβες κατέληξαν στην τελική μορφή της. Σκοπός ήταν οι ρόλοι να γίνουν «κτήμα» τους, να μπορούν δηλαδή να δημιουργούν τους διαλόγους, τα αστεία και τις ατάκες αβίαστα. Δεν ήταν σκοπός η παράθεση των ιστορικών στοιχείων αλλά ούτε και η απαγγελία έτοιμων διαλόγων, όπου η μόνη συμβολή των παιδιών θα ήταν να κουνάνε τις φιγούρες. Αντίθετα, έγινε προσπάθεια να συνδέσουν δημιουργικά τα ιστορικά στοιχεία με τους πρωταγωνιστές, τον Λεωνίδα και τον Καραγκιόζη, με τις αξίες και τον συμβολισμό που αυτά τα «πρόσωπα» εκφράζουν.

 Παρά τις αντίξοες συνθήκες, λόγω της πανδημίας και των στενών χρονικών ορίων, κατάφεραν τα παιδιά να κάνουν το κοινό να γελάσει με τις περιπέτειες του Καραγκιόζη, κυρίως έμαθαν με ευχάριστο και δημιουργικό τρόπο, γνώση και μνήμη που θα τους μείνουν αξέχαστα.